Aabybro har allerede et hotel og flere fitnesscentre, men byen får nu et hostel og et crossfitcenter i en af hovedgadens markante bygninger. Fredag kunne DGI-huset løfte sløret for projektet, som har været et par år undervejs. Det er det tidligere Spar Nord, hvor der i overetagen skal etableres et hostel indeholdende 16 værelser med op til 6 personer per værelse. Der bliver plads til cirka 100 personer i alt. I underetagen skal der være crossfitcenter og omklædningsfaciliteter. Navnet bliver Crossfit Bank Box med henvisning til at bygningens tidligere funktion. - Crossfit er en kæmpetrend - det var vi set gennem mange år , og vi har haft stor efterspørgsel på et crossfitcenter, så det er vi superstolte af at vi kan levere nu, siger direktøren for DGI Huset, Claus Nørgaard Poulsen. -  Aabybro vokser, og vi vil gerne være med til at sundhedstilbuddene og idrætstilbuddene følger med, siger han. I fremtiden kan de sige "ja" i stedet for "nej" Også muligheden for overnatning i Aabybro er der behov for, siger Claus Nørgaard Poulsen. - Vi må sige nej til træningslejre og forskellige konferencer, som har spurgt, fordi vi ikke har kunnet tilbyde overnatning, så det kommer vi til at kunne imødekomme, siger Claus Nørgaard Poulsen. Han understreger, at hostellet henvender sig til alle, der har behov for at leje et værelse i byen - ikke kun i forbindelse med idræt. Han mener, at der er plads til både Hotel Søparken i den anden ende af byen og det nye hostel. - Vi vil gerne tiltrække klubber og tilbyde træningslejre, for eksempel vil hvis fodboldklubben eller andre foreninger vil lave træningslejre eller ophold for klubber, de gerne vil samarbejde med, siger Claus Nørgaard Poulsen. - Satser vi ikke, så dør vi DGI-huset er gået ind i projektet, fordi man ønsker at udnytte DGI-huset, der ligger tæt på Spar Nord-bygningen endnu mere. - Vi har ansvaret for at sikre den fortsatte udvikling af DGI-huset, og derfor skal vi være opmærksomme på at understøtte de trends, der er i samfundet og de behov, der er hos vores brugere, siger Jens Jungersen, der er formand for bestyrelsen for DGI-huset Aabybro. - Der er jo altid en lille risiko, når man satser, men satser vi ikke, så dør vi også, siger Jens Jungersen. Det er planen, at hostel og crossfit-centeret kan tages i brug fra 1. oktober 2022.

Referat:
Den tidligere Spar Nord-bygning i byens hovedgade bliver næste år til hostel og crossfit-center.